

10010 Buzin, Zagreb

Bani 75B

Croatia

Tel.:+ 385 (0)1 61 60 018

e-mail: [pr@croatiaairlines.hr](mailto:pr@croatiaairlines.hr)

**Croatia Airlines prevezao prve putnike novim Airbusom A220-300**

**Letovi novom flotom Croatia Airlinesa počeli na liniji Zagreb – Split**

Zagreb, 6. kolovoza 2024. – Letovi novom flotom Croatia Airlinesa, odnosno prvim novim zrakoplovom Airbus A220-300 kapaciteta 149 sjedala, koji je u Republiku Hrvatsku stigao krajem srpnja, počeli su danas na domaćoj redovitoj liniji OU652 Zagreb – Split. Ovaj let ima dodatni značaj i simboliku jer je obavljen na istoj liniji na kojoj je Croatia Airlines 5. svibnja 1991. godine obavio svoj prvi putnički let, čime je, prije 33 godine, uspostavljen redoviti putnički promet unutar Hrvatske.

Na svečanom dočeku zrakoplova i prvih putnika u splitskoj zračnoj luci Jasmin Bajić, predsjednik Uprave Croatia Airlinesa, rekao je:

* Izuzetno smo sretni i ponosni što smo postali članovi obitelji Airbus A220 i našim putnicima omogućili vrhunsko iskustvo letenja u novim, tehnološki naprednijim, učinkovitijim i ekološki prihvatljivijim zrakoplovima nove generacije. Uključenjem u flotu prvog od ukupno 15 novih zrakoplova A220 počinjemo novo poglavlje u našoj povijesti u kojem ćemo, sukladno našoj poslovnoj strategiji, ostvariti puni potencijal potreban za budući rast i razvoj te stvoriti čvrste temelje za održivo poslovanje u budućnosti. Drago nam je što se putnici s današnjeg inauguracijskog leta pridružili ukupnom broju od 100 milijuna zadovoljnih putnika, koji su dosad letjeli zrakoplovima Airbus A220 diljem svijeta.

Lukša Novak, direktor Zračne luke Split, izjavio je:

* Zračna luka Split čestita Croatia Airlinesu – upravi i svim zaposlenicima na ovom povijesnom trenutku uvođenja u flotu novog zrakoplova A220. Croatia Airlines naš je najznačajniji partner, koji iz Zračne luke Split leti u 22 odredišta diljem Europe i povezuje nas tijekom cijele godine s najznačajnijim  tržištima.  Novi zrakoplov je prema svojim karakteristikama učinkovitiji i brži te, što je Zračnoj luci Split posebno značajno, 50% tiši u odnosu na usporedive zrakoplove. U budućnosti očekujemo još novih odredišta, a posebno u zimskom periodu.

Tonči Glavina, ministar turizma i sporta, rekao je:

* Avio-promet je iznimno važan u ostvarenju hrvatskih turističkih rezultata i veseli nas što ove godine sve naše zračne luke bilježe značajan porast prometa. Ponosni smo što možemo reći kako je današnji let tek prvi od mnogih koji će povezivati naše gradove i omogućiti brže, sigurnije i ugodnije putovanje unutar Hrvatske i prema inozemstvu. Vjerujem kako će s ovom novom flotom Croatia Airlines napraviti dodatan iskorak kako u širenju mreže destinacija tako i u povećanju broja letova, ali i poboljšanju ukupne kvalitete usluga.

Prvorazredno iskustvo letenja u zrakoplovu nove generacije putnicima je pruženo u godini u kojoj hrvatski nacionalni avioprijevoznik obilježava 35. obljetnicu osnutka, a uključenje u flotu prvoga novog Airbusa A220 predstavlja početak najvećeg projekta u povijesti kompanije – obnove cjelokupne flote do 2027. godine.

Početak novog razdoblja poslovanja krasi i osvježeni vizualni identitet, putem kojeg se, uz još veću orijentiranost na putnike i ciljane javnosti, nastavljaju dosljedno komunicirati vrijednosti Croatia Airlinesa. Redizajniranim logotipom kao i novim izgledom zrakoplova dodatno se naglašavaju osnovne kompanijske poruke: kvaliteta, sigurnost, udobnost putovanja te gostoprimstvo, dok se dizajn znaka približava dizajnu repa zrakoplova po kojem je tvrtka i postala prepoznatljiva.

Drugi novi zrakoplov Airbus A220 očekuje se do kraja 2024. godine, dok bi sljedećih šest trebalo biti isporučeno u 2025., četiri u 2026., a tri zrakoplova u 2027. godini. Tada će flota Croatia Airlinesa brojiti ukupno 15 novih zrakoplova iz obitelji A220, od čega 13 zrakoplova A220-300 (kapacitet 149 sjedala) i dva zrakoplova A220-100 (kapacitet 127 sjedala).

Trenutno više od 340 zrakoplova Airbus A220 leti na oko 1400 linija u više od 440 odredišta diljem svijeta.

Najveći projekt u povijesti kompanije osigurat će bolji odgovor na konkretne potrebe putnika i efikasniji poslovni model, uz daljnje širenje mreže letova, a istodobno će i dodatno potvrditi poziciju Croatia Airlinesa kao strateški važnog dijela hrvatske prometne i turističke infrastrukture.

Croatia Airlines povodu 35. obljetnice osnutka u srijedu, 7. kolovoza 2024, na isti datum na koji je 1989. godine osnovana hrvatska zrakoplovna tvrtka, putnicima nudi 35 posto popusta prigodom kupnje jednosmjernih i povratnih zrakoplovnih karata za sve domaće i međunarodne letove tvrtke. Popust će se moći ostvariti samo 7. kolovoza prigodom rezervacije i kupnje karata na internetskim stranicama [www.croatiaairlines.com](http://www.croatiaairlines.com), preko aplikacije Croatia Airlinesa i na ostalim prodajnim mjestima tvrtke, a odnosi se na putovanja koja se trebaju realizirati do 1. kolovoza 2025. godine.